Proteas bespreek plek in halfeindstryd!Die Protea-vrouekrieketspan het vir die halfeindstryd van die T20-Wêreldbeker gekwalifiseer. Foto: Twitter. Die Protea-vrouekrieketspan het Bangladesj in Kaapstad met tien paaltjies geklop om vir die halfeindstryd van die T20-Wêreldbeker te kwalifiseer. Suid-Afrika verloor nie sommer ŉ wedstryd teen Bangladesj nie, maar in die drukkoker van ŉ internasionale uitkloptoernooi op jou tuisveld is enigiets moontlik – veral as jy jou eerste wedstryd teen Sri Lanka verloor het. Maar Marizanne Kapp en Ayabonga Khaka het toegesien dat die besoekers tot 113/6 in hul toegelate 20 boulbeurte beperk is, waarna Laura Wolvaardt en Tazmin Brits se openingsvennootskap die wedstryd vir die Proteas beklink het. Die 23-jarige Wolvaardt het juis vóór die wedstryd gesê dat sy die een of ander tyd met die kolf sal vlamvat – sy moet net geduldig bly. “Dit is ŉ frustrerende toernooi vir my, maar dit voel goed om lopies agter my naam te kry. Ek en Taz was onder druk om te presteer en ons het waarskynlik dinge ŉ bietjie moeiliker laat lyk, tog is dit altyd spesiaal om op Nuweland te speel. Terselfdertyd verdien ons bouleenheid baie lof,” het Wolvaardt gesê toe sy die speler van die wedstryd-toekenning in ontvangs geneem het. A spectacular six as Laura Wolvaardt returned to form ???? This moment could be featured in your @0xFanCraze Crictos Collectible packs! Visit https://t.co/8TpUHbQikC to own iconic moments from the @T20WorldCup. pic.twitter.com/ywe9WYZ8Tp — ICC (@ICC) February 21, 2023 Dinge raak egter nie veel makliker vir die Proteas nie – hulle sal teen Engeland in die halfeindstryd te staan kom. Engeland is saam met Australië die enigste twee onoorwonne spanne in die toernooi en hulle het met Indië, die Wes-Indiese Eilande, Pakistan en Ierland in hul opmars na die uitklopwedstryde afgereken. Bangladesj 113/6 in 20 boulbeurte: Nigar Sultana 30, Marizanne Kapp 2/17 en Ayabonga Khaka 2/21. Suid-Afrika 117/0 in 17,5 boulbeurte: Laura Wolvaardt 66* en Tazmin Brits 50*. 23 Februarie: Australië teen Indië in Kaapstad 24 Februarie: Suid-Afrika teen Engeland in Kaapstad